Boson II ëd Challant

Boson II ëd Challant a l'é stàit ël prim viscont creà sgnor ëd Challant; a l'é për lòn che vàire stòrich a lo consìdero ël such ant la genealogìa dla ca ëd Challant.

Fieul d'Ajmon I, soa cariera sivil a l'ha durà pì che 60 agn e a l'ha servì sota tre cont: Medeo III, Umbert III e Tomà I.
Boson II a compariss për la prima vira ant la stòria dla Val d'Osta dël 1147, an sot-signand lë strument d'arnonsia anté che Medeo III a butava fin a la costuma che a la mòrt dël vësco dj'agent dël cont as ampadronìo dij ben dl'episcopà.
Dël 1150, Umbert III a da a Boson la mission ëd protege ël monasté 'd Sant Ors.
Dël 1165, Boson a fonda ëd soa sacòcia l'ospidal ëd San Teodul ëd Cas-cion.
A fa dle donassion a la cesa 'd Sant Ors ant ël 1164, 1168, 1172, 1174.
Dël 1177 a eufr dij ben a na fomna, ciamà Isabela, che chila-sì a passa a la ca dij pòver ëd Mont-Joux.

Ant l'avosà Papé dle franchise dël 1191, a sot-signa prim ëd tuti jë sgnor valdostan.
Dël 1199 a fa vàire donassion a la cesa ëd Fén-is e dël 1206 a conferma con ël prinsi le donassion fàite a l'ospissi dël Grand San Bernard.

A l'ha avù 'me fieul Boson III.
Boson II a l'é mòrt dël 1210.

L'anvestidura
Boson II a l'é stàit ël prim ësgnor ëd Challant, an fasend-ne ardité ël tìtol a soa dissendensa.
La patenta dij 13 d'avril 1200 anté che ël cont Tomà a-j da l'anvestidura dël castel ëd Villa a Challant a ancamin-a parèj:
Tomà, cont ëd Morian-a e marchèis an Italia, noi i doma a nòstr car Boson, viscont d'Osta, ël castel ëd Villa an féod, për agrandì sò féod, për ch'a costruissa e a fortìfica 'me ch'a veul.

Categorìa:Famija Challant